'Penyelamat' di bulan penting
Kuala Lumpur: Bantuan Awal Persekolahan (BAP) RM150 diperuntukkan kerajaan bagi lima juta murid dan pelajar memberi peluang kepada ibu bapa menyediakan keperluan sekolah lebih baik dan serba lengkap kepada anak.  Bantuan berkenaan, sekali gus melegakan ibu bapa apabila ia meringankan beban dalam menyediakan keperluan sesi baharu terutama ketika peningkatan kos sara hidup ketika ini.  Malah, BAP juga disifatkan 'penyelamat' terutama ketika sambutan Ramadan dan Aidilfitri lalu hampir sama dengan tarikh pembukaan sesi persekolahan tahun ini.  Kakitangan swasta, Norzilawati Md Said, 41, berkata, dia menghargai inisiatif kerajaan yang disifatkan adil dalam membantu semua golongan ibu bapa untuk menyediakan keperluan persekolahan anak bagi sesi persekolahan baharu.  Menurutnya, dia mempunyai tiga anak berusia antara enam hingga 12 tahun dengan dua daripadanya sedang bersekolah dan mengakui dirinya memerlukan belanja yang agak besar untuk keperluan persekolahan.  "Seorang anak memerlukan RM500 untuk barang kelengkapan termasuk yuran serta buku bagi sekolah pagi dan petang (sekolah agama), jadi bantuan ini dapat meringankan beban kami.  "Bantuan ini memberi peluang kepada ibu bapa membeli barangan baharu seperti kasut sekolah yang biasanya memang perlu digantikan setiap tahun selain beg dan baju seragam," katanya.  Katanya, biarpun jumlah bantuan disalurkan tidak dapat menampung keseluruhan kos perbelanjaan, namun ia tetap memberi kesan  baik kepada perancangan perbelanjaan keluarga, malah memberi kelegaan kepada ibu bapa terutama yang mempunya anak lebih ramai.  "Wang bantuan  diterima sangat membantu walaupun ia tidak dapat menampung semua tetapi boleh mengurangkan kos belanja  membeli kelengkapan persekolahan baharu.  "Mungkin RM150 dilihat jumlah  agak sedikit, tetapi untuk anak yang ramai ia memberi impak yang besar, malah saya yang mempunyai dua anak bersekolah rasa BAP sangat meringankan beban kami," katanya.  Menurut Norzilawati, bantuan berkenaan juga menunjukkan komitmen kerajaan membantu rakyat segenap lapisan apabila semua pelajar dan murid layak menerima bantuan itu.  "Insiatif seperti ini bagus dan perlu diteruskan untuk memberi manfaat kepada rakyat kerana sebelum ini ada bantuan tertumpu kepada golongan B40 sahaja, tetapi BAP diberikan kepada setiap murid dan pelajar," katanya.  Jurutera, Nur Ainni Ramli, 36, berkata, ini kali pertama dia menerima bantuan berkenaan dan mengakui menarik nafas lega apabila ia mengurangkan kos persediaan anak ke sekolah terutama apabila pembukaan sesi baharu lalu hampir dengan sambutan Aidilfitri.  Katanya, bantuan itu juga dapat memastikan barangan keperluan untuk persediaan persekolahan anak mencukupi, malah ia turut membantu persediaan mental dan emosi anak untuk menghadapi sesi pembelajaran.  "Pemberian bantuan ini bantu tampung kos perbelanjaan persediaan kemasukan sekolah kerana bulan itu juga (pembukaan sesi persekolahan) memerlukan perbelanjaan untuk menyambut Ramadan dan Aidilfitri.  "Justeru, ia membantu kami merancang perbelanjaan lebih baik menggunakan bantuan itu sebagai wang tambahan untuk fokus kepada persediaan kelengkapan persekolahan anak," katanya.  Ibu tiga anak itu berkata, persediaan kelengkapan persekolahan yang lebih baik memberi keyakinan kepadanya untuk membolehkan anaknya belajar dengan selesa di sekolah.  "Justeru, bantuan ini sangat baik dan wajar diteruskan bagi membantu ibu bapa setiap golongan dalam menghadapi kos perbelanjaan yang semakin meningkat.  "Bantuan ini menunjukkan bukti keprihatinan kerajaan  meringankan beban ibu bapa bagi menyediakan persediaan pembelajaran anak," katanya. Bagi Nur Azrin Ramli, 36, bantuan itu digunakan untuk membeli alat tulis, kasut dan beg baharu bagi kegunaan dua anaknya menggantikan barangan lama yang sudah tidak boleh digunakan tahun ini.  Menurutnya, ia mengurangkan peruntukan keperluan persekolahan anak di mana wang yang disediakan untuk keperluan itu sebelum ini boleh digunakan untuk keperluan lain seperti wang belanja anak ke sekolah setiap hari.  "Dalam situasi ekonomi yang mencabar ketika ini, ia  membantu ibu bapa dan bantuan diterima itu dimanfaatkan sebaiknya untuk membuat persiapan persekolahan anak-anak bagi memudahkan mereka belajar dalam suasana lebih kondusif di sekolah.  "Untuk dua anak saya dapat BAP  RM300. Walaupun jumlah itu tidak cukup terutama dalam keadaan harga barang semakin meningkat, tetapi saya buat survei di beberapa kedai dan dengan bajet itu saya dapat barangan yang dijual pada harga paling berpatutan namun berkualiti.  "Sumbangan untuk Persatuan Ibu Bapa dan Guru (PIBG) dan pembelian buku sekolah dibayar dengan wang yang kami sudah peruntukkan untuk anak kerana ia lebih penting dan menjadi keutamaan, jadi BAP RM150 ini memang dimanfaatkan sepenuhnya untuk kelengkapan lain," katanya.  Selain BAP, kerajaan juga komited untuk terus memberikan suasana lebih kondusif kepada murid dan pelajar di sekolah dengan sasaran 40 projek pembangunan semula bangunan daif sekolah yang diluluskan dapat disiapkan pada tahun ini.  Peruntukan itu membabitkan RM582 juta dan sehingga kini RM257 juta sudah dibelanjakan untuk menaiktaraf 16 sekolah di seluruh negara setakat ini.